Diari Oficial de la Generalitat Valenciana


Sumari del DOGV 9205, del 29-10-2021 (2021/10703)

RESOLUCIÓ de 21 d'octubre de 2021, de la consellera de Justícia, Interior i Administració Pública, per la qual es concedeixen ajudes als ajuntaments de la Comunitat Valenciana per a despeses de funcionament dels jutjats de Pau, incloent-hi les despeses ocasionades pel personal no funcionarial que n'exerceix la secretaria, corresponents a l'exercici 2021.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9205

Data del DOGV
:   29-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/10978


Data del document
:   21-10-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * ajuda pública

RESOLUCIÓ de 21 d'octubre de 2021, de la consellera de Justícia, Interior i Administració Pública, per la qual es concedeixen ajudes als ajuntaments de la Comunitat Valenciana per a despeses de funcionament dels jutjats de Pau, incloent-hi les despeses ocasionades pel personal no funcionarial que n'exerceix la secretaria, corresponents a l'exercici 2021. [2021/10402]  
  
Pel Reial decret 293/1995, de 24 de febrer, es van transferir a la Generalitat Valenciana les competències en matèria de provisió de mitjans materials i econòmics per al funcionament de l'Administració de Justícia a la Comunitat Valenciana.  
El traspàs de competències va suposar l'assumpció, per part d'aquesta Administració autonòmica, de determinades funcions que la normativa atribueix amb caràcter general al Govern de l'Estat, i que, de conformitat amb el que s'estableix per l'article 36.1 de l'Estatut d'Autonomia de la Comunitat Valenciana i per l'article de la 37.1 de la Llei orgànica del poder judicial, corresponen a les comunitats autònomes a les quals s'haja transferit la gestió en matèria de recursos materials i econòmics per al funcionament de l'Administració de Justícia.  
  
Per això, a la Generalitat Valenciana, a través dels seus Pressupostos, correspon fer efectiva la norma continguda en l'article 52 de la Llei 38/1988, de 28 de desembre, de demarcació i planta judicial i, per tant, correspon establir un crèdit per a subvencionar als ajuntaments per les despeses que suporten, derivades del funcionament dels jutjats de pau, subvenció que es modularà en funció del nombre d'habitants de dret del municipi conformement amb l'últim cens publicat per l'INE. Igualment correspon subvencionar als ajuntaments per al pagament del personal que ostenta les secretaries dels jutjats de pau en els municipis amb població inferior a 7.000 habitants i d'aquells amb població igual o superior que no tinguen places creades de personal de l'Administració de Justícia, d'acord amb els mòduls establits via Llei de pressupostos de l'Estat en funció, també, del nombre d'habitants.  
  
La Llei 1/2015, de 6 de febrer, d'hisenda pública, del sector públic instrumental i de subvencions, estableix en l'article 168.1, lletra B), la possibilitat de concessió directa de la subvenció, a l'empara del que es disposa en l'article 22.2 de la Llei 38/2003, de 17 de novembre, quan l'atorgament o la quantia estiga imposada a l'Administració per una norma de rang legal. S'hi afegeix que, perquè siga exigible el pagament de les subvencions imposades per norma amb rang de llei, serà necessària l'existència de crèdit adequat i suficient en el corresponent exercici econòmic.  
Aquesta norma s'ha materialitzat en els Pressupostos de la Generalitat Valenciana per a l'any 2021, ja que s'han consignat 648.552,20 euros en el codi de línia S8433000, crèdit suficient per a la indicada finalitat.  
  
La concessió d'ajudes als ajuntaments, per les despeses de funcionament ocasionades pels jutjats de pau, inclosa la despesa ocasionada pel personal no funcionarial que ocupe la secretaria, s'encaixa dins del supòsit de subvencions l'atorgament de les quals està imposat per una norma amb rang legal (el mencionat article 52 de la Llei de demarcació i planta judicial) i, tal com s'ha indicat, existeix crèdit adequat i suficient en els Pressupostos de la Generalitat per a l'any 2021.  
  
Pel que respecta al procediment de concessió de la subvenció, l'article 168.1, apartat B), de la Llei 1/2015 remet a l'apartat A) en aquells supòsits en els quals la mateixa normativa que imposa l'atorgament no contemple el procediment, per la qual cosa l'instrument per a canalitzar la subvenció serà la resolució.  
Així mateix, l'article 160.4, lletra d), de la Llei 1/2015 estableix que les persones titulars de les conselleries seran les competents per a la concessió de les subvencions nominatives.  
La Conselleria de Justícia, Interior i Administracions Públiques ha proposat la distribució de la totalitat del crèdit disponible per a aquesta finalitat, conformement amb els barems que s'inclouen en aquest acord; distribucions que s'han fet atenent el volum de població de dret de la totalitat dels municipis afectats, segons dades de l'Institut Nacional d'Estadística a data 1 de gener de 2020 i, en el cas dels mòduls per al pagament a les persones que ocupen les secretaries dels jutjats de pau en els municipis amb població inferior a 7.000 habitants i d'aquells amb població igual o superior que no tenen places creades de personal de l'Administració de Justícia, d'acord amb el barem establit per la normativa estatal.  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, assigna, en l'article 6, a la Conselleria de Justícia, Interior i Administració Pública, les competències en matèria de justícia i reformes democràtiques, entre altres. I el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, en el seu article 73, atribueix a la mencionada Conselleria de Justícia, Interior i Administració Pública, a través de la Direcció General de Modernització i Relacions amb l'Administració de Justícia les funcions establides en l'article 70 de la Llei 5/1983, de 30 de desembre, del Consell, en matèria de relacions amb la justícia, per la qual cosa correspon a aquesta conselleria l'establiment i regulació de les línies de subvenció destinades als ajuntaments a fi d'ajudar-los a sufragar les despeses que els corresponen en la gestió dels jutjats de pau.  
En virtut del que s'ha exposat, i de conformitat amb les atribucions que em confereix el Decret 172/2020, de 30 d'octubre, del Consell, pel qual s'aprova el Reglament orgànic i funcional de la Conselleria de Justícia, Interior i Administració Pública, resolc:  
  
Primer. Objecte i beneficiari  
Concedir subvencions nominatives corresponents a l'exercici 2021 a tots els ajuntaments de la Comunitat Valenciana en el municipi de la qual té la seua seu un jutjat de pau, pels següents conceptes:  
1. En concepte d'ajudes per a subvencionar les despeses generades pel funcionament del jutjat de pau.  
2. En concepte d'ajudes per a subvencionar les despeses del personal que no depén orgànicament de l'Administració de Justícia de la Generalitat i que ostenta les secretaries del jutjat de pau. Entre aquestes despeses s'entendran inclosos els pagaments del quart trimestre de l'any 2020 i dels tres primers trimestres de 2021, corresponent els del quart trimestre de 2021 a l'exercici de 2022.  
  
Segon. Crèdit pressupostari i quantia  
El finançament de les referides actuacions es realitzarà amb càrrec al capítol IV, de l'aplicació pressupostària 97.42.82.9940.623.13.7 línia nominativa de la subvenció S8433000, denominació línia «Subvencions a jutjats de pau», dels pressupostos de la Generalitat per a l'any 2021, amb càrrec a la qual es concedeix la subvenció.  
La quantia de la subvenció es distribueix de la següent forma:  
1. La quantia de les ajudes per despeses de funcionament, que ascendeix a 249.710,00 euros, es calcula, en cada cas, en funció del tram de població en què es troba inclòs cada municipi en l'annex I adjunt, i s'assigna l'import corresponent segons el barem regulat en aquest punt.  
  
La distribució del crèdit disponible es farà en funció de les dades de població de dret facilitades per l'INE (dades de població a 01.01.2020), i de conformitat amb el següent barem:  
  
Nombre d'habitants Quantia anual/euros  
D'1 a 499 130,00 -  
De 500 a 999 260,00 -  
De 1.000 a 2.999 490,00 -  
De 3.000 a 4.999 700,00 -  
De 5.000 a 6.999 890,00 -  
De 7.000 o més 1.050,00 -  
  
  
2) La quantia de les ajudes per a despeses del personal que exerceix les secretaries dels jutjats de pau per a l'any 2021 en els municipis amb població inferior a 7.000 habitants i d'aquells amb població igual o superior que no tenen places creades de personal de l'Administració de Justícia, que ascendeix a un total de 299.817,99 euros s'han calculat sobre la base del que s'estableix en la disposició addicional vint-i-huitena punt 2 de la Llei 11/2020, de 30 de desembre, de pressupostos generals de l'Estat per a l'any 2021:  
  
Nombre d'habitants Quantia anual/euros  
D'1 a 499 581,86 -  
De 500 a 999 864,23 -  
De 1.000 a 1.999 1.035,41 -  
De 2.000 a 2.999 1.206,37 -  
De 3.000 a 4.999 1.548,47 -  
De 5.000 a 6.999 o més de 7.000 sense places de personal de l'Administració de Justícia   
1.890,65 -  
  
  
Així mateix, per al pagament de les ajudes del quart trimestre de 2020, a realitzar en 2021 l'import del qual ascendeix a 99.024,21 euros, s'ha efectuat el càlcul sobre la base del que s'estableix en l'article 17, punt 2, del Reial Decret llei 2/2020, de 21 de gener, de 2020, pel qual s'aproven mesures urgents en matèria de retribucions en l'àmbit del sector públic:  
  
Nombre d'habitants Quantia anual/euros  
D'1 a 499 576,67 -  
De 500 a 999 856,52 -  
De 1.000 a 1.999 1.026,17 -  
De 2.000 a 2.999 1.195,61 -  
De 3.000 a 4.999 1.534,66 -  
De 5.000 a 6.999 o més de 7.000 sense places de personal de l'Administració de Justícia   
1.873,79 -  
  
  
Les quanties de les ajudes per a subvencionar les despeses de personal no funcionarial que exerceix les secretaries dels jutjats de pau figuren especificades en l'annex II.  
  
Tercer. Procediment  
El procediment de concessió de la present subvenció és el de concessió directa que estableix l'article 168 B) de la Llei 1/2015, de 6 de febrer, d'hisenda pública, del sector públic instrumental i de subvencions, atés que el seu atorgament ve imposat per una norma de rang legal, i existeix crèdit adequat i suficient en el present exercici.  
  
  
Quart. Termini i forma de justificació  
1. De les despeses de funcionament:  
Els ajuntaments beneficiaris hauran de justificar el compliment de la finalitat per a la qual es va concedir la subvenció mitjançant la presentació de la relació de despeses del compte justificatiu, que s'incorpora com a annex III de la present resolució, emplenada com cal.  
  
La presentació s'ha de fer exclusivament per via telemàtica a través de la seu electrònica de la Generalitat: https://sede.gva.es.  
El termini de presentació serà de quinze dies naturals comptats a partir del següent al de la publicació de la resolució en el Diari Oficial de la Generalitat Valenciana.  
2. De les despeses de personal:  
Els ajuntaments beneficiaris hauran de justificar el compliment de la finalitat per a la qual es va concedir la subvenció mitjançant la presentació de la relació de despeses del compte justificatiu, que s'incorpora com a annex IV de la present resolució, emplenada com cal.  
  
Les transferències realitzades en favor del personal que ocupe la secretaria del jutjat de pau hauran de ser independents, sense que es puguen incloure com a conceptes en la nòmina en els casos en els quals aquest personal ho siguen de l'entitat local.  
Tota la documentació acreditativa d'aquestes transferències haurà de guardar-se i estar a la disposició del personal de la Subdirecció General d'Entitats Jurídiques i Recursos Materials de Justícia a l'efecte del seguiment i control en el cas que es requerisca a l'entitat local.  
La presentació s'ha de fer exclusivament per via telemàtica a través de la seu electrònica de la Generalitat: https://sede.gva.es  
El termini de presentació finalitzarà en l'últim dia del mes següent a la finalització de cada trimestre. Tenint en compte que ja ha transcorregut el quart trimestre de 2020, i els tres primers de 2021, s'estableix com a termini per a aquests trimestres el de quinze dies naturals comptats a partir del següent al de la publicació de la resolució en el Diari Oficial de la Generalitat Valenciana.  
  
Cinqué. Obligacions dels ajuntaments beneficiaris  
Els ajuntaments beneficiaris hauran de presentar, juntament amb la relació de despeses del compte justificatiu (annex III i/o IV), la següent documentació:  
1. Declaració responsable de no estar incurs en cap causa de prohibició per a obtindre la condició de beneficiari, de conformitat amb el que s'estableix en l'article 13 de la Llei 38/2003, de 17 de novembre, general de subvencions, i que ha complit les obligacions de reintegrament de subvencions que, si escau, se li hagen exigit.  
2. Certificació prevista en l'article 199.5 de la Llei 8/2010, de 23 de juny, de règim local de la Comunitat Valenciana.  
Així mateix, cada ajuntament beneficiari queda, en tot cas, subjecte a les obligacions que estableix l'article 14 de la Llei 38/2003, i qualsevol altra que establisca la normativa aplicable.  
  
Sisé. Seguiment  
La Direcció General de Modernització i Relacions amb l'Administració de Justícia ha d'efectuar un seguiment de les actuacions subvencionades, mitjançant contacte directe amb l'entitat local o per qualsevol altre mitjà que estime adequat, per a comprovar el compliment de l'objecte de la subvenció.  
En l'exercici de la seua facultat de control i fiscalització, podrà recaptar la documentació que estime oportuna.  
  
Seté. Terminis i forma de pagament  
La tramitació del pagament de la subvenció s'iniciarà a mesura que es vagen presentant pels beneficiaris les justificacions de les despeses corresponents a les activitats subvencionables, i de la comprovació de l'aportat per part de la Conselleria en la manera establida en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions.  
El pagament per part de la conselleria es farà mitjançant transferència al compte bancari que designen els ajuntaments i que es trobe d'alta en el Sistema d'Informació Pressupostària de la Generalitat.  
  
Huité. Compatibilitat  
La present subvenció es declara compatible amb qualssevol altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que, en conjunt, no superen el cost de l'activitat subvencionada.  
  
  
Nové. Notificació a la Comissió Europea  
Les ajudes concedides no necessiten ser notificades a la Comissió Europea, ja que no compleixen els requisits de l'article 107.1 del Tractat de Funcionament de la Unió Europea, atés que els destinataris directes són entitats locals que exerceixen poders públics i tenen caràcter d'administracions públiques.  
  
Desé. Minoració, anul·lació i reintegrament  
Procedirà el reintegrament de les quantitats percebudes i l'exigència de l'interés de demora corresponent, des del moment del pagament de la subvenció fins que s'acorde la procedència del reintegrament, o la data en la qual el deutor ingresse el reintegrament, si és anterior, en els supòsits que estableix l'apartat 1 de l'article 37 de la Llei general de subvencions. El reintegrament es reclamarà pel procediment que determina l'article 172 de la Llei 1/2015, de 6 de febrer, d'hisenda pública, del sector públic instrumental i de subvencions.  
  
Onzé. Base de dades nacional de subvencions  
Les subvencions regulades en aquesta Resolució s'integraran en el Sistema Nacional de Publicitat de Subvencions a través de la remissió de la informació a la Base de dades nacional de subvencions mitjançant l'enviament a WREDAS.  
  
Contra aquesta resolució, que exhaureix la via administrativa, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, de conformitat amb el que s'estableix en els articles 10, 45 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se potestativament el requeriment al qual es refereix l'article 44 de l'esmentada llei.  
  
València, 21 d'octubre de 2021.- La consellera de Justícia, Interior i Administració Pública: Gabriela Bravo Sanestanislao.